  Анжелика Тихонова корреспондент 16-17 коньывуонэ Ижкарын «СМИротворец-Волга-2019» вожвылъяськонлэн Приволжск федерал округъя йылпумъясь люкетэз ортче. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Удмуртилэн шоркараз Приволжск федерал округысь журналистъёс - калык но вӧсьлык кусыпъёс сярысь гожъясь зэмос ӧнерчиос - люкаськизы. Соосты удмурт калык лулчеберетэн тодматӥзы. Пичи Пурга ёросысь Брангуртэ «Брагуртысь песянайёс» доры но Кияса ёросысь Уддяди гуртэ куное нуллӥзы. 17-тӥ коньывуонэ Калыкъёслэн эшъяськон юртазы пӧртэм темаосъя котырес ӝӧкъёс ортчозы. Отын пичи калыкъёслэсь кылзэс утён, йӧскалык ужпумъёсты ёрос газетъёсын возьматон сярысь вераськозы, озьы ик кенешозы, кыӵеен адӟо йӧскалык политикаез ивор вӧлмытӥсьёс. Котырес ӝӧкъёсты журналистика удысысь ӧнерчиос нуозы. Вераны кулэ, «СМИротворец-Волга-2019» вожвылъяськонын финалэ потэм 17 пыриськисьёс пӧлысь витез Удмуртиысь ивортодэт вӧлмытӥсьёс луо. Со «Мынам Удмуртие» телерадиокомпания, ивортодэтъя «Сусанин» агентство, Дэри ёросысь «Пригородные вести» газет, «Удмурт дунне» газет но Дэбес ёросысь «Новый путь» газет Тодэ вайытом, элькунысьтымы «Удмурт дунне» газет «Гурт адями» ӵектоссэ улонэ пыӵатыны Россиысь азьмуртлэн грантъёсъя фондысьтыз коньдон утӥз.  Тегъёс: Ижкар Удмуртия ПФО Мерлык Калыкъёслэнэшъяськонюртсы  